b'\n_START_ARTICLE_\nAmalasunta\n_START_SECTION_\nRegentka za sina Atalarika\n_START_PARAGRAPH_\nAmalasunta se je prvi\xc4\x8d tajno poro\xc4\x8dila s su\xc5\xbenjem Tragvilom, katerega je njena mati ubila. Leta 515 se je poro\xc4\x8dila z ostrogotskim plemi\xc4\x8dem Evtarikom, ki je pred tem \xc5\xbeivel v Vizigotskem kraljestvu na Iberskem polotoku. Evtarik je kmalu umrl in za seboj pustil dva otroka, sina Atalarika in h\xc4\x8derko Matasunto. Ko je Teodorik Veliki leta 526 umrl, ga je nasledil mladoletni vnuk Atalarik, v njegovem imenu pa je kot regentka vladala Amalasunta. Mati mu je posku\xc5\xa1ala omogo\xc4\x8diti \xc5\xa1olanje v tradicionalnem rimskem duhu, \xc4\x8demur se je gotsko plemstvo uprlo in zahtevalo, da mora biti vzgojen v duhu gotskega vojaka in da se mora opijati kot ostali barbari. Pretirano pitje je povzro\xc4\x8dilo njegovo prezgodnjo smrt.\n_START_SECTION_\nKraljica\n_START_PARAGRAPH_\nAmalasunta je bila med gotskim plemstvom zelo nepriljubljena. Vzdr\xc5\xbeevala je tesne stike z bizantinskim cesarjem Justinijanom I. in mu dovolila, da uporabi Sicilijo za odsko\xc4\x8dno desko za Belizarjev napad na Vandale v severni Afriki. Po sinovi smrti je postala kraljica. Njen sovladar je bil sorodnik Teodahad, ki jo je kasneje izdal. Plemstvo se ji je uprlo in jo izgnalo na otok Martana na jezeru Bolsena v Toskani, kjer so jo leta 535 ubili. Ostrogotski kralj je postal Teodahad.\n_START_SECTION_\nZapu\xc5\xa1\xc4\x8dina\n_START_PARAGRAPH_\nJustinijan I. je po njeni smrti poslal v Italijo svojega generala Belizarja in za\xc4\x8del bizantinsko-gotsko vojno, ki se je kon\xc4\x8dala z osvojitvijo cele Italije in odstavitvijo kralja Teodahada.\n_START_SECTION_\nZanimivost\n_START_PARAGRAPH_\nPo njej se imenuje asteroid 650 Amalasunta.'